બૅડગૅસ્ટાઈન નામના સુંદર ગામડામાં બૅલેવ્યુ હૉટેલનો નાનકડો રૂપકડો સ્વીટ હવે પછીના અઠવાડિયા માટે અમારું ઘર હતું. રૂમની ગૅલેરીમાંથી ઉન્નત ગિરિશૃંગોના લીલાછમ ઢોળાવો દેખાતા હતા. હૉટેલની પછીતે, થોડાક નીચાણ પર ગરમ પાણીનું ઝરણું વહેતું હતું. અહીં બૅડગૅસ્ટાઈન માતાનું મંદિર બાંધીને એને કોઈએ ગંદા ઓરડામાં કેદ કરેલું નથી, પણ એક ઘાટીલા શિલ્પ વચ્ચેથી ફુવારાની જેમ વહાવવામાં આવ્યું છે. એની ફરતે સુંદર ફૂલો ઉગાડવામાં આવ્યાં છે. જરાક આગળ ચાલો ત્યાં ગામ વચ્ચે જ એક ઘૂઘવતો ધોધ દેખાય. જળપ્રપાત નીચે પછડાતો જાય ને પાછળ શીતળ વાછંટ ઉડાડતો જાય. ધોધની સુંદરતા અકબંધ રાખીને કોરેમોરે ગામ વસેલું જોયું. ગામ નાનકડું હતું. થોડીક દુકાનો, થોડીક હૉટેલો, ગામવાસીઓનાં થોડાંક અને થોડાંક જૂનાં રજવાડી મકાનો હતાં, જ્યાં એક જમાનામાં અહીંના રાજવીઓ વેકેશન ગાળવા આવતા. જરાક વધુ નીચે ઊતરો એટલે ગામ પૂરું થાય, ને પેલા જળપ્રપાતની ફરી મુલાકાત થાય. અહીં પહોંચતાં એનું સ્વરૂપ ઉગ્રતા ધારણ કરી લે છે. એનું પહોળું ધસમસતું વહેણ શિલાઓ પર પછડાતાં ધુમ્મસની જેમ ઊડતી શીકરો કિનારે ઊભેલાં વૃક્ષોની પાંદડીઓમાં અટવાઈને એક ખૂબસૂરત વાતાવરણ રચી દેતી હતી; જાણે પ્રિયાના કેશમાં અટવાતી પ્રિયતમની આંગળીઓ !